SET ปิดเช้าลบเล็กน้อย 0.11 จุด แวลู่บางเบา 1.8 หมื่นลบ. หลังไร้ปัจจัยหนุน
SET ปิดเช้าลบเล็กน้อย 0.11 จุด แวลู่บางเบา 1.8 หมื่นลบ. หลังไร้ปัจจัยหนุน โดยดัชนีตลาดหุ้นไทย SET ปิดเช้านี้ที่ระดับ 1,629.29 จุด ลดลง 0.11 จุด หรือ 0.01% มูลค่าการซื้อขาย 1.77 หมื่นลบ.
28 มี.ค. 2562

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ที่ระดับ 1,629.29 จุด ลดลง 0.11 จุด หรือ 0.01% มูลค่าการซื้อขาย 1.77 หมื่นลบ.
10 หุ้นกดดัชนีเช้านี้

ด้าน นายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยเช้านี้แกว่งแคบมาก วอลุ่มเทรดหดหายไป เนื่องจากตลาดฯไม่มีปัจจัยหนุน ขณะเดียวกันยังรอดูความชัดเจนจากทิศทางการเมืองไทย ซึ่งพรุ่งนี้ (29 มี.ค.) คณะกรรมการการเลือกตั้ง (กกต.) จะประกาศผลนับคะแนน 95% โดยนักลงทุนต้องการความชัดเจนของผลคะแนน ซึ่งจะบ่งชี้ถึงจำนวนส.ส.แบบแบ่งเขต และบัญชีรายชื่อ
ส่วนตลาดหุ้นในภูมิภาคเอเชียเช้านี้ก็เคลื่อนไหวคล้ายคลึงกับตลาดหุ้นไทย โดยเคลื่อนไหวทั้งในแดนบวก-ลบสลับกันเล็กน้อย เนื่องจากต่างก็ยังรอดูความคืบหน้าการถอนตัวของอังกฤษออกจากสหภาพยุโรป (Brexit) และในช่วง 1-2 วันนี้ก็รอดูการเจรจาการค้าระหว่างสหรัฐฯ และจีน ดังนั้น เวลานี้ปัจจัยในประเทศ และนอกประเทศยังคลุมเครือ ทำให้นักลงทุนยังคงชะลอการลงทุนอยู่
สำหรับแนวโน้มการลงทุนในช่วงบ่ายนี้ นายวิจิตร กล่าวว่า ตลาดฯคงจะผันผวน เนื่องจากวันนี้เป็นวันสุดท้ายของการปิดสัญญา ซีรี่ย์ H ของ SET50 Index ในตลาด TFEX ทำให้ในช่วงครึ่งชั่วโมงสุดท้ายก่อนปิดตลาดฯดัชนีฯอาจผันผวนได้ อีกทั้งใกล้ช่วงปิดงบฯไตรมาส 1/62 ก็ต้องรอดูว่าจะมีการทำ Window Dressing หรือไม่
พร้อมให้แนวรับ 1,620 จุด ส่วนแนวต้าน 1,640 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK  มูลค่าการซื้อขาย 840.67 ล้านบาท ปิดที่ 189.50 บาท ลดลง  2.50 บาท
PTT    มูลค่าการซื้อขาย 805.20 ล้านบาท ปิดที่  47.25 บาท ลดลง  0.25 บาท
GULF   มูลค่าการซื้อขาย 539.97 ล้านบาท ปิดที่  96.50 บาท เพิ่มขึ้น 1.00 บาท
BDMS   มูลค่าการซื้อขาย 527.34 ล้านบาท ปิดที่  24.50 บาท เพิ่มขึ้น 0.10 บาท
PTTGC  มูลค่าการซื้อขาย 511.32 ล้านบาท ปิดที่  67.25 บาท ลดลง  0.25 บาท